एक दिन नयी दिल्ली से फोन आया. बिलकुल ऊपरी सूत्रों से पता चला था कि जयप्रकाश जी की घर पकड़ करेंगे. हम लोगों की "काउन्सिल मीटिंग" बैठी. तय हुआ कि जेल जाने से पहले एक निवेदन जयप्रकाश जी को अवश्य देना चाहिये. पहले एक मित्र ने मस्विदा तैयार किया, फिर मैंने उसे पुनः लिखा. जे.पी. को बताया गया. उन्होंने उसे पास कर दिया. केवल उसकी भाषा को एक बार दीपक जी को दिखा देने के लिए कह कर जे.पी. सो गये. दीपक जी ने हमारा मस्विदा अच्छी तरह पढ़ लिया. मैंने उनसे कहा था कि इसी मस्विदे को सुधारने की आवश्यकता नहीं है, आप चाहें तो नये सिरे से लिख सकते हैं. उन्होंने जो मस्विदा तैयार किया उस पर उनकी जादूई कलम का असर दिखता था. मुझे वही मस्विदा मेरे मूल मस्विदे से अधिक प्रभावशाली मालूम हुआ.